<classify> KUTOKANA na ajali ya moto iliyosababisha vifo ya watu zaidi ya 60, mawaziri Selemani Jafo na Kangi Lugola wamekatisha ziara zao na kwenda mjini Morogoro kuungana na mkono huo kushughulikia msiba huo mkubwa.Waziri wa Nchi, Ofisi ya Rais, Tawala za Mikoa na Serikali za Mitaa, Jafo amelazimika kukatisha ziara yake ya kukagua ujenzi wa Hospitali ya Wilaya na Kituo cha Afya wilayani Malinyi mkoani humo.Jafo alimtuma salamu za pole kwa Rais John Magufuli na wananchi wa Mkoa wa Morogoro kwa msiba huo.Taarifa za awali zionesha waliopoteza maisha ni watu zaidi ya 60, ni msiba mkubwa kwa Rais, Watanzania na wananchi wa Mkoa wa Morogoro, alisema Jafo alipotangaza kukatiza ziara na kwenda eneo ilipotokea ajali hiyo.Waziri wa Mambo ya Ndani ya Nchi, Kangi Lugola amekatisha ziara ya siku nne mkoani Rukwa aliyokuwa ameianza jana na kusema anakwenda Morogoro.Jana jioni alikuwa ahutubie mkutano wa hadhara kwenye Bustani ya Uwanja wa Nelson Mandela mjini Sumbawanga akiwa katika ziara ya kufuatilia utekelezaji wa maagizo yake.Katika hatua nyingine, baadhi ya taasisi za umma, mashirika na kampuni pamoja na viongozi mbali mbali wa serikali na vyama vya siasa wametuma salamu za rambirambi kutokana na msiba huo mkubwa. Shirika la Umeme Tanzania Tanesco katika salamu zake lilisema,Shirika la Umeme Tanzania limepokea kwa masikitiko taarifa ya vifo vya Watanzania wenzetu vilivyotokea leo asubuhi mkoani Morogoro kwa ajali ya moto. Mwenyezi Mungu azilaze roho za marehemu mahali pema peponi. Amina.Nayo Mamlaka ya Udhibiti wa Huduma za Nishati na Maji Ewura imesema imesikitishwa na vifo hiyo na majeruhi kutokana na ajali ya moto iliyotokea Morogoro baada ya ajali ya lori lililokuwa linasafirisha mafuta.Taarifa ya Ofisi ya Mkurugenzi Mkuu wa Ewura, imesema kutokana na vifo hivyo, inatoa salamu za pole kwa Rais John Magufuli, Mkuu wa Mkoa wa Morogoro, Dk Kebwe Stephen, ndugu, jamaa na Watanzania kwa ujumla kwa kuwapoteza Watanzania ambao ni nguvu kazi ya Taifa. Ewura inawaombea majeruhi wote uponaji wa haraka.Wakati huu ambapo hatua zaidi za kiusalama zinaendelea kuchukuliwa na vyombo mbali mbali vya serikali, Ewura ingependa kuwakumbusha wananchi kutoa taarifa kwa vyombo vya usalama kuhusu uwepo wa mafuta yaliyomwagika au yasiyohifadhiwa vizuri kwenye maeneo yao.Ewura inawasihi wananchi kwa ujumla kuyaepuka maeneo yenye ajali za malori yaliyobeba mafuta, gesi au nishati nyingine inayoweza kulipuka, kwa sababu ya athari zinazoweza kutokea, ikiwa ni pamoja na ajali za moto, zinazoweza kupoteza maisha ya watu na mali, ilieleza.  <topic>: KITAIFA 